**Javni razpis za zeleni prehod v kulturi**

**Vprašanja in odgovori na pogosto zastavljena vprašanja prispela do 16. 7. 2024**

| **Zap. št.** | **Datum prejetja vprašanja** | **Vprašanje** | **Odgovor** |
| --- | --- | --- | --- |
| 1. | 26. 6. 2024 | Ali so do prijave na SKLOP B upravičeni tudi projekti, ki so trenutno financirani s strani Ministrstva za kulturo v sklopu večletnega projektnega financiranje? Vprašanje se torej nanaša na razpisni pogoj št. 3 pod splošnimi pogoji za SKLOP B.  | Da, na SKLOPu B so do prijave upravičeni tudi projekti, ki so trenutno financirani s strani Ministrstva za kulturo v sklopu večletnega projektnega financiranja, pod pogojem, da izpolnjujejo še ostale pogoje javnega razpisa (poglavje 6.2. javnega razpisa). |
| 2.  | 26. 6. 2024 | V zvezi z objavljenim razpisom (https://www.gov.si/zbirke/javne-objave/javni-razpis-za-zeleni-prehod-v-kulturi-jr-zpk-2024-2026/) bi vas želel vprašati, ali je investicija v nakup *XY* opreme, upravičen strošek pod rubriko "nakup opreme"?  | Skladno z besedilom javnega razpisa, (poglavje 10. Upravičeni stroški), je strošek nakupa opreme upravičen strošek, če je neposredno povezan z dejavnostmi projekta, neposredno prispeva k izvedbi projekta in je nujno potreben za doseganje ciljev projekta- to je, da služi prehodu v okoljsko nevtralno organizacijo ali dogodek.To pomeni, da bo nakup opreme opravičen (le), če boste v vlogi lahko dokazali, kako in na kakšen način bo nakupljena oprema prispevala k zelenemu prehodu vaše organizacije. |
| 3.  | 26. 6. 2024 | Kaj je v javnem razpisu mišljeno pod izrazom zeleni prehod? | Zeleni prehod v kulturi se nanaša na **integracijo trajnostnih praks** in **okolju prijaznih pristopov** v kulturnem sektorju. Glavni cilji zelenega prehoda v kulturi so:* **zmanjšanje okoljskega odtisa** kulturnih dejavnosti ali dogodkov,
* **povečanje ozaveščenosti o okoljskih vprašanjih** ter
* spodbujanje **trajnostnih vrednot** skozi kulturne izraze.
 |
| 4.  | 28. 6. 2024 | Kje bi lahko dostopali do obrazcev s ciljem predogleda, ki morajo biti izpolnjeni in so sestavni del vloge na javni razpis (npr. Obrazec ąt. 1\_ A1: Opis projekta; Obrazec ąt. 2: Finančni načrt, Obrazec ąt. 3\_A1: Izjava prijavitelja o izpolnjevanju in sprejemanju razpisnih pogojev in Obrazec ąt. 4\_A: Izjava o nameri sodelovanja v projektu. Ali je dostop do obrazcev možen samo preko spletne aplikacije eJR? | Zainteresirani prijavitelji se lahko seznanijo z razpisno dokumentacijo oziroma vpogledajo vanjo v glavni pisarni Ministrstva za kulturo Republike Slovenije na naslovu: Maistrova 10, Ljubljana, ali na spletni strani ministrstva, kjer je objavljena povezava v spletno aplikacijo eJR, kjer se nahajajo vsi  zahtevani obrazci. |
| 5.  | 28. 6. 2024 | Ali mora biti subjekt/prejemnik pod točko 5.1 sklop A, podsklop A2 na dan objave razpisa vpisan v evidenco javnih zavodov na področju kulture? | Splošne pogoje za kandidiranje na javnem razpisu mora prijavitelj izpolnjevati **na** **dan objave javnega razpisa** v Uradnem listu Republike Slovenije, razen če v besedilu javnega razpisa za posamezen pogoj ni določen drugačen presečni datum.Za omenjeni pogoj- to je, da mora biti prijavitelj na SKLOPU A, podsklopu A1, javni zavod, ki je vpisan v evidenco javnih zavodov na področju kulture, ki ga vodi ministrstvo v skladu s 30. členom ZUJIK, v besedilu javnega razpisa ni določenega drugačnega presečnega datuma, zato velja, da mora prijavitelj ta pogoj izpolnjevati na dan objave na javni razpis. |
| 6.  | 28. 6. 2024 | Kako v javnem razpisu definirate ogljični odtis? | **Ogljični odtis** je merilo celotne količine emisij toplogrednih plinov, ki jih neposredno ali posredno povzroča posameznik, organizacija, dogodek ali proizvod skozi celoten življenjski cikel. Je **ključno orodje** za **razumevanje in upravljanje vpliva naših dejavnosti na** podnebne spremembe. Z zmanjševanjem ogljičnega odtisa lahko posamezniki, organizacije in skupnosti prispevajo k trajnostnemu razvoju in boju proti podnebnim spremembam.Ogljični odtis se meri s **kalkulatorji ogljičnega odtisa,** ki upoštevajo različne dejavnike kot npr. način prevoza, potrošnje, ravnanja z odpadki in energijo. Namen je bolje razumeti vpliv svojih dejavnosti na okolje. |
|  |  |  |  |
| 7. | 28. 6. 2024 | Zanima nas, ali so možna partnerstva v projektih in če obstaja kakšna stran, kjer bi bilo možno poiskati partnerje za projektno sodelovanje. | Skladno z besedilom javnega razpisa prijava projektov s projektnimi partnerji ni predvidena oziroma dovoljena. V poglavju 8 javnega razpisa je za prijavitelje, ki bodo oddajali vloge na SKLOP A, sicer predvideno možno sodelovanje z organizacijami s področja okolja, vendar le te v projektu ne nastopajo kot projektni partnerji, temveč zgolj kot organizacije, ki bodo s svojim znanjem s področja okolja lahko pripomogle k uspešnejšemu doseganju rezultatov projekta. Sodelovanje različnih organizacij bo pri ocenjevanju vlog upoštevano, če bo v vlogi in *Obrazcu št. 4\_A: Izjava o nameri* *sodelovanja v projektu* jasno izkazano, kako bodo ti s svojo aktivno vlogo v projektu pripomogli k uspešnejšemu doseganju rezultatov projekta.Posamezna organizacija s področja okolja lahko sodeluje v največ petih (5) različnih projektih, v okviru posameznega prijavljenega projekta pa lahko sodelujejo največ tri (3) različne organizacije s področja okolja.  |
| 8. | 28. 6. 2024 | Vezano na predmetni Javni razpis Zeleni prehod v kulturi bi imeli nekaj vprašanj:1. Ali je merjenje ogljičnega odtisa pred samim začetkom izvajanja projekta kot tudi po njegovem koncu lahko upravičen strošek v kategoriji stroški storitev zunanjih izvajalcev (izdelava študij, raziskav, vrednotenj, ocen, strokovnih mnenj in poročil)?
2. V občini je javni zavod (organizacija), ki pokriva šport in kulturo. Ali se ogljični odtis izmeri samo za področje kulture ali tudi športa?
3. Kako je s povračilom DDV-ja? Ali gre za upravičen strošek (npr. pri nakupu opreme)?
 | Ad 1) V obrazcu št. 1: Opis projekta je zahtevano, da prijavitelj že ob prijavi projekta jasno predstavi metodologijo, s katero bo izmeril ogljični odtis projekta. Obstaja veliko kalkulatorjev ogljičnega odtisa, ki so na voljo brezplačno, zato se pričakuje, da bodo prijavitelji uporabili katerega od teh ali pripravili svojo metodologijo za izračun. Načeloma bi sicer omenjeni strošek lahko uvrstili v kategorijo stroškov storitev zunanjih izvajalcev, vendar opozarjamo, da so do sofinanciranja upravičeni le tisti stroški, ki bodo nastali od datuma izdaje sklepa o izboru projekta, stroški nastali pred tem časom pa niso upravičeni. Ad 2) V projektu je treba izmeriti ogljični odtis samega projekta – to je bodisi izziva, ki ga s projektom naslavljate, bodisi večdnevnega kulturnega dogodka. Od vsebine projekta je torej odvisno ali boste merili ogljični odtis za celotno organizacijo ali samo za določeno aktivnost, dejavnost, ki jo bo organizacija izvajala v okviru projekta.Ad 3) Skladno z določilom o prepovedi dvojnega financiranja velja splošno pravilo, da je DDV upravičen strošek le v delu, za katerega upravičenec nima pravice do odbitka DDV. Pri tem je potrebno upoštevati:* če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke (to pomeni, da je DDV neupravičen strošek in se mora financirati iz lastnih virov);
* če je upravičenec identificiran za namene DDV in nima pravice do odbitka DDV, se DDV lahko vključi med upravičene stroške in izdatke (to pomeni, da je celoten znesek DDV upravičen strošek);
* če je upravičenec identificiran za namene DDV in ima pravico le do delnega odbitka DDV, se DDV lahko vključi med upravičene stroške in izdatke le v višini neodbitnega deleža (to pomeni, da je DDV delno upravičen, delno pa neupravičen strošek oziroma izdatek).
 |
| 9. | 1. 7. 2024 | Ali lahko oddamo prijavo na ta razpis tudi brez digitalnega potrdila? | Da, prijavo na javni razpis se lahko odda tudi brez digitalnega potrdila. Če prijavitelj nima možnosti elektronskega podpisovanja, se vloga na javni razpis kljub temu odda v spletni aplikaciji eJR na naslovu: <https://ejr.ekultura.gov.si/ejr-web>, nato pa natisne in lastnoročno podpiše. Obe obliki, elektronska brez digitalnega podpisa in tiskana, morata biti vsebinsko popolnoma enaki. Ob morebitnih razlikah se upošteva elektronska različica.Natisnjena in lastnoročno podpisana vloga se šteje za pravočasno, če je najpozneje 22. julija 2024 poslana s priporočeno pošto na naslov Ministrstvo za kulturo RS, Maistrova 10, 1000 Ljubljana, oziroma najkasneje ta dan neposredno izročena ministrstvu na navedenem naslovu v času uradnih ur vložišča. Na ovojnico obvezno nalepite obrazec »Kuverta«, ki se avtomatsko kreira v spletni aplikaciji eJR.Vse obrazce in priloge, določene v besedilu javnega razpisa, prijavitelj priloži le v spletni aplikaciji in jih ne pošilja fizično z vlogo. |
| 10. | 1. 7. 2024 | Čigavo digitalno potrdilo se sme uporabiti za oddajo vloge? Mora imeti organizacija lastno potrdilo, mora biti potrdilo na ime zakonitega zastopnika ali zadostuje npr. da se v sistem prijavi pripravljavec razpisa (ki ni odgovorna oseba društva), z osebnim digitalnim potrdilom? | Digitalni podpis je lahko osebni digitalni podpis odgovorne osebe – ali pa, kot v vašem primeru, druge osebe v organizaciji, ki ima v ta namen pooblastilo odgovorne osebe*.*[Na tej povezavi se nahajajo navodila za prijavitelje na javne razpise preko spletne aplikacije eJR](https://www.si-trust.gov.si/sl/si-pass/). Prav tako se lahko o tem pozanimate v državnem centru za storitve zaupanja SI-TRUST, ki skrbi za enotno točko za preverjanje identitete SI-PASS. |
| 11.  | 1. 7. 2024 | Ali lahko na projekt prijavimo tudi aktivnosti, ki se izvajajo pred uradnim začetkom oz. podpisom pogodbe in uveljavljamo račune za nazaj?  | Ne, po tem javnem razpisu so do sofinanciranja upravičeni stroški, ki bodo pri prijavitelju nastali **od datuma izdaje sklepa o izboru projekta za sofinanciranje** **do konca izvajanja projekta,** ki ga prijavitelj določi v vlogi na javni razpis, oziroma **najpozneje do 31. avgusta 2026**. Stroški nastali pred tem niso upravičeni do sofinanciranja. |
| 12. | 3. 7. 2024 | Ali mora imeti organizacija tudi za sklop B eno zaposleno osebo?In samo še enkrat bi preveril, da je predvideno sofinanciranje na sklopu B 8 tisoč evrov v dveh letih | Ne. V besedilu javnega razpisa v točki 6.2 Splošni pogoji za prijavo na javni razpis, za SKLOP B ni določenega tega pogoja. Ta pogoj je zahtevan samo za SKLOP A, podsklop A1. Ministrstvo bo posamezno vlogo na SKLOU B financiralo v višini do največ 8.000 EUR. |
| 13. |  3. 7. 2024 | Imam vprašanje vezano na vnos podatkov v eJR- pri podatku o številu pogodb z MK-jem – pod to spadajo tudi vsakoletne odločbe o financiranju ali dejansko samo pogodbe? | Besedilo javnega razpisa v poglavju 6.1.2 za SKLOP A, podsklop A1 oz. v poglavju 6.2 za SKLOP B določa, da se glede izpolnjevanja pogoja zapadlih obveznosti do Ministrstva za kulturo upoštevajo tako pogodbe o sofinanciranju kakor tudi odločbe o izvedbi programa dela, zato v vlogi navedete tudi vsakoletne odločbe o financiranju s strani MK in sicer za obdobje zadnjih 5 let v kolikor se prijavljate na katerega od navedenih sklopov. |
| 14.  | 3. 7. 2024 | Sprašujem, ali mora prijavitelj imeti ves časa naštetega obdobja 2022, 2023 in 2024 zaposleno osebo, ali je dovolj le del tega obdobja. Iz zapisane se razume, da je dovolj le določeno obdobje. Razumem pravilno? | Da. Pogoj, da je imel oziroma da ima prijavitelj v letu 2022, 2023 ali 2024 zaposleno vsaj eno (1) osebo za polni ali krajši delovni čas, pomeni, da je moral imeti prijavitelj zaposleno vsaj eno osebo za polni ali krajši delovni čas, bodisi v letu 2022, bodisi v letu 2023, bodisi jo ima v letu 2024.  |
| 15. | 3. 7. 2024 | Na javni razpis za zeleni prehod v kulturi bi želeli prijaviti festival, ki bo potekal v septembru 2024. Je smiselna prijava, četudi bodo rezultati morda znani šele po zaključku festivala? | Po tem javnem razpisu so do sofinanciranja upravičeni stroški, ki bodo pri prijavitelju nastali **od datuma izdaje sklepa o izboru projekta za sofinanciranje** do konca izvajanja projekta, ki ga prijavitelj določi v vlogi na javni razpis, oziroma **najpozneje do 31. avgusta 2026**. Stroški nastali pred tem niso upravičeni do sofinanciranja. V kolikor se bo torej festival odvil pred izdajo sklepa o izboru projekta za sofinanciranje, stroški ne bodo upravičeni.Kdaj točno bo ministrstvo izdalo sklepe, je v tem trenutku težko oceniti, ker je to odvisno tudi od števila prijav na javni razpis. Skladno z besedilom javnega razpisa bo ministrstvo obvestilo prijavitelje o rezultatih javnega razpisa predvidoma v 60 dneh po koncu odpiranja vlog. Odpiranje oziroma začetek pregleda prispelih vlog pa bo izveden v osmih (8) dneh od izteka roka za oddajo vlog, ki je 22. 7. 2024. |
| 16. | 9. 7. 2024 | Na javni razpis za zeleni prehod v kulturi bi želeli prijaviti festival, ki bo potekal v septembru 2024. Eden od pogojev je, da je prijavitelj pred dnem objave javnega razpisa najmanj trikrat (3x) izvedel večdnevni dogodek ali programski cikel v kulturi, s katerim se prijavlja na javni razpis in ga je vsaj enkrat (1x) sofinanciralo Ministrstvo za kulturo, Javna agencija za knjigo Republike Slovenije, Slovenski filmski center ali Javni sklad Republike Slovenije za kulturne dejavnosti. Vprašanje je, ali je moral biti sofinanciran festival ali institucija, ki prijavlja projekt? | Omenjeni pogoj se nanaša na festival- kot dokazilo je v ta namen potrebno priložiti Prilogo št. 5: kopijo odločbe oziroma pogodbe **o sofinanciranju večdnevnega dogodka ali programskega cikla** v kulturi, izdano s strani Ministrstva za kulturo, Javne agencije za knjigo Republike Slovenije, Slovenskega filmskega centra ali Javnega sklada Republike Slovenije za kulturne dejavnosti.   |
| 17. | 10. 7. 2024 | Pri izpolnjevanju obrazca za opis projekta sem prišel do točke 2.4 - Kazalniki projekta. V tem sklopu ne razumem, kaj točno je potrebno navesti v tabelo. Kazalniki se morajo seveda nanašati na naše predvidene aktivnosti, ki so osredotočene na organizacije predavanj za različne gledališke delavce, produkcijo različnih vsebin za ozaveščanje javnosti ter aktivnosti za zmanjšanje ogljičnega odtisa našega gledališča. Prosim vas torej za pomoč oz. primer, kaj je potrebno navesti v tabelo Kazalniki projekta. | Kot sami pravilno ugotavljate je potrebno določiti kazalnike glede na vsebino oziroma aktivnosti, ki jih boste prijavili v projektu. Vsak projekt bo namreč naslavljal drugo vsebino, zato je pomembno, da prijavitelji sami izberejo ustrezne kazalnike, ki bodo najbolj učinkovito ocenili uspešnost in napredek vašega projekta. Kazalniki so namreč ključni za razumevanje, kako uspešen je (bil) projekt pri doseganju svojih ciljev in kakšne spremembe je prinesel za ciljno skupino, širšo družbo, okolje, ipd. Izberete lahko npr. kazalnik, ki se nanaša kakovost rezultatov ali izvedenih aktivnosti (npr. stopnja zadovoljstva udeležencev predavanj), količinski kazalnik vezan na količino proizvedenih rezultatov ali aktivnosti (npr. število izvedenih delavnic, število udeležencev delavnice), kazalnik, ki se nanaša na merjenje sprememb, ki jih je prinesel projekt (npr. povečanje znanja udeležencev o možnosti recikliranja plastike po izvedeni delavnici), kazalnik, ki se nanaša na merjenje dolgoročnih sprememb in učinkov na širši ravni (npr. zmanjšana uporaba plastike, zmanjšan ogljični odtis dogodka) in podobno.Navajamo hipotetičen primer izpolnjene tabele:

|  |  |  |  |  |
| --- | --- | --- | --- | --- |
| **Naziv kazalnika** | **Opis kazalnika** | **Izhodiščna vrednost****ob oddaji vloge na javni razpis***(navedite kvantitativne vrednosti)* | **Ciljna vrednost ob zaključku projekta** *(navedite kvantitativne vrednosti)* | **Sredstva za preverjanje** |
| Stopnja zadovoljstva udeležencev delavnic | S kazalnikom želimo izmeriti stopnjo zadovoljstva udeležencev delavnic, ki jih bomo v projektu izvedli na temo recikliranja plastike. Merili bomo uporabnost podanih informacij na delavnicah za nadaljnje delo udeležencev v svojih organizacijah in kvaliteto same izvedene delavnice. Delavnice smo predhodno že izvajali za drugo ciljno skupino in na osnovi izvedenih anket po končanju delavnic so udeleženci njihovo izvedbo ocenili v povprečju z oceno 4. Vsebino delavnice bomo na osnovi prejetih odzivov v anketi prilagodili in izboljšali, naš cilj je, da se stopnja zadovoljstva udeležencev poveča za 0,8 odstotne točke. | 4 | 4,8 | Izvedena anketa udeležencev delavnic |

 |
| 18. | 10. 7. 2024 | Za potrebe razpisa prosimo za informacijo, kje lahko preverimo, ali smo vpisani v evidenco javnih zavodov na področju kulture, ki ga vodi ministrstvo v skladu s 30. členom ZUJIK.  | Evidenca je javno dostopna na spletni strani Ministrstva za kulturo: [Vpis v evidenco javnih zavodov na področju kulture | GOV.SI](https://www.gov.si/zbirke/storitve/vpis-v-evidenco-javnih-zavodov-na-podrocju-kulture/) |
| 19. | 11. 7. 2024 | Na vas se obračam s tehničnim vprašanjem, vezanim na aplikacijo eJR. Ali je možno, da vlogo vnaša ena oseba, nato pa jo druga oseba digitalno podpiše na drugem računalniku? | Iz varnostnih razlogov je sistem zastavljen tako, da je zahtevan vnos oziroma priprava vloge in digitalni podpis s strani iste osebe. |
| 20.  | 15. 7. 2024 | Vprašanje se nanaša na navedbo sodelovanja z različnimi organizacijami. V projektu bi sodelovali z javnim zavodom, ki pa ni pravna oseba, za katero bi bilo značilno, da deluje izrecno na področju okolja, vendar so aktivnosti zavoda posredno povezane z okoljem. Se pa vseeno poraja dvom, glede na to da je v razpisu nekajkrat navedeno da so zaželene organizacije na področju okolja. Lepo prosim za pojasnilo oziroma odgovor ali tak javni zavod ustreza kot organizacija, s katero podpišemo obrazec 4\_A. | V kolikor ima konkreten javni zavod, s katerim načrtujete sodelovanje, v svojem ustanovnem aktu kot dejavnost navedeno delovanje na področju okolja in ob enem že izkazuje reference na tem področju, potem se tak javni zavod smatra kot ustrezna organizacija. Za pridobitev dodatnih točk pri merilu 4.1. (sodelovanje z organizacijami, ki delujejo na področju okolja) pa je poleg ustreznosti organizacije potrebno izkazati tudi njeno aktivno vlogo pri doseganju rezultatov projekta.  |
| 21. | 15. 7. 2024 | Zanima me ali lahko kot dokazilo o zaposlitvi, damo kot prilogo pogodbo o zaposlitvi ali mora to nujno biti dokazilo s strani ZZZS-ja? | Skladno z določili besedila javnega razpisa je kot edino možno dokazilo navedena kopija dokazila Zavoda za zdravstveno zavarovanje Slovenije, ki izkazuje število zaposlenih oseb v letih 2022, 2023 ali 2024 (Priloga št. 3). Do dokazila lahko dostopate preko naslednje povezave:  [Sistem e-Poizvedbe - Zavod za zdravstveno zavarovanje Slovenije (zzzs.si)](https://www.zzzs.si/elektronske-storitve/sistem-e-poizvedbe/). |
| 22. | 15. 7. 2024 | Imam vprašanje glede  Pooblastila za zastopanje za oddajo prijave v eJR - ali zadostuje pisna izjava v stilu priponke ali potrebujete kakšno bolj uradno pooblastilo (ali obstaja kak obrazec?). | Oblika pooblastila ni predpisana, vendar pa mora biti iz vsebine pooblastila razvidno, da ste med drugim pooblaščeni tudi za podpisovanje dokumentov. Pooblastilo mora biti podpisano, kot originalni podpis se šteje tudi podpis odgovorne osebe z varnim elektronskim podpisom s kvalificiranim potrdilom. |
| 23. | 16. 7. 2024 | Kako je z evalvacijo projekta, ki je obvezna – jo lahko vključimo kot zunanji strošek – strošek storitev, če se to zahteva ali zadostuje notranja/lastna evalvacija? | Evalvacijo izvedenega projekta lahko izvede izbrani prijavitelj sam, lahko pa evalvacijo opravi zunanja neodvisna institucija. Evalvacija mora biti zaključena najmanj 2 meseca po zaključku izvedbe projekta in bo predstavljala del končnega poročila upravičenca. Po tem javnem razpisu so do sofinanciranja upravičeni stroški, ki bodo pri prijavitelju nastali od datuma izdaje sklepa o izboru projekta za sofinanciranje do konca izvajanja projekta, ki ga prijavitelj določi v vlogi na javni razpis, oziroma najpozneje do 31. avgusta 2026. |
| 24.  | 16. 7. 2024 | Kako podrobno naj definiramo pričakovane stroške dela v finančnem načrtu? Ali moramo navesti povprečno mesečno obremenitev po urah, ali za celotno trajanje projekta, torej kaj naj vpišemo v polje *'Opis stroška in utemeljitev izračuna (pojasnilo, na čem temelji izračun zneska na enoto)'*? | V opisu stroška in utemeljitvi izračuna je potrebno čim bolj natančno pojasniti izračun vrednosti posameznega stroška, ki ste ga predvideli v finančnem načrtu. V primeru stroškov plač tako v polju stroški plač in povračil stroškov v zvezi z delom navedete bodisi ime zaposlenega, bodisi zgolj naziv njegovega delovnega mesta, v polju št. enot pa navedete skupno število ur, ki jih bo zaposlena oseba opravila na projektu. V polju Opis stroška in utemeljitvi izračuna natančno pojasnite, kako ste določili obseg dela oz. število potrebnih ur, ki jih bo zaposlena oseba opravila na projektu (npr. koliko mesecev bo oseba delala na projektu, v kolikšnem obsegu, zakaj je potrebno tolikšna količina ur, ipd), kakor tudi jasno predstavite metodologijo izračuna višine urne postavke, ki jo za to osebo uveljavljate. |